Gísli Halldór ásamt Þuríði Elvu og litla drengnum og Michael sem heldur á Adrian Noel , stóra bróður , sem var ánægður með heimsókn bæjarstjórans . sunnlenska.is / Guðmundur Karl Tíuþúsundasti íbúinn í Sveitarfélaginu Árborg fæddist þann 19. nóvember síðastliðinn og er hann sonur Þuríðar Elvu Eggertsdóttur og Michael Popović sem búsett eru á Selfossi . Gísli Halldór Halldórsson , bæjarstjóri Árborgar , heimsótti fjölskylduna á heimili þeirra í dag og heilsaði upp á á þennan merkispilt sem markaði tímamót í sögu sveitarfélagsins . Voru fjölskyldunni færðar 10 rósir með óskum um bjarta framtíð og 10.000 króna seðill frá Árborg . Þeim voru einnig færðar bleyjur og stoðvörur frá Libero og TM færði þeim 50.000 kr. gjafabréf í versluninni Fífu . „ Samfélagið sem bíður unga piltsins er þekkt fyrir kraftmikið íþróttastarf og félagslíf og þar er rík áhersla á menningu og frístundir . Sveitarfélagið Árborg hefur náð góðum árangri í skólamálum og vinnur nú í fremstu röð að mikilvægum verkefnum , m.a. í snemmtækri íhlutun , í samstarfi við félags - og barnamálaráðherra , þannig að öll börn fái þjónustu , umönnun og samfélagslegt uppeldi við hæfi , “ segir Gísli bæjarstjóri . „ Svansvottaðar bleyjurnar sem drengnum voru færðar minna okkur á þær umhverfisáherslur sem móta nú hraðbyri þann heim sem drengurinn fæðist í . Svansvottunin tengir einnig við þann áfanga sem náðist í haust þegar ákveðið var að nýr miðbær sem nú rís á Selfossi skuli stefna að Svansvottun . Það er trú okkar að íbúar Árborgar og sveitarfélagið þeirra muni leggjast á sveif með fjölskyldu drengsins og búa honum – og öðrum börnum – bjarta og gifturíka framtíð og tækifæri til að þroska sína mannkosti á besta veg , “ sagði Gísli ennfremur .